《饼赋》
魏晋·束皙

《礼》仲春之月，天子食麦。而朝事之笾，煮麦为麷。《内则》朝馔不说饼。然则虽云食麦而未有饼。饼之作也，其来近矣。

若夫安乾粔籹之伦，豚耳狗舌之属。釰带案盛，餢飳髓烛。或名生于里巷，或法出乎殊俗。三春之初，阴阳交际。寒气既消，温不至热。于时享宴，则曼头宜设。吴回司方，纯阳布畼。服絺饮水，随阴而凉。此时为饼，莫若薄壮。商风既厉，大火西移。鸟兽氄毛，树木疏枝。肴馔尚温，则起溲可施。玄冬猛寒，清晨之会，涕冻鼻中，霜凝口外，充虚解战，汤饼为最。然皆用之有时，所适者便。苟错其次，则不能斯善。其可以通冬达夏，终岁常施。四时从用，无所不宜。唯牢丸乎？

尔乃重箩之麮，尘飞雪白；胶黏筋䵑，䐧溔柔泽。肉则羊膀豕肋，脂肤相半，脔如蜿首，珠连砾散。姜株葱本，蓬切瓜判，辛桂剉末，椒兰是畔，和盐漉豉，揽和樛乱。于是火盛汤涌，猛气蒸作，攘衣振掌，握搦拊搏。面弥离于指端，手萦回而交错。纷纷馺馺，星分雹落。笼无迸肉，饼无流面，姝媮咧敕，薄而不绽，巂巂和和，䑋色外见，弱如春绵，白如秋练。气勃郁以扬布，香飞散而远遍。行人失涎于下风，童仆空嚼而斜眄。擎器者呧唇，立侍者乾咽。

尔乃濯以玄醢，钞以象箸。伸要虎丈，叩膝偏据。槃案财投而辄尽，庖人参潭而促遽。手未及换，增礼复至。唇齿既调，口习咽利。三笼之后，转更有次。

作者简介：束皙（261—300），西晋学者、文学家，字广微，阳平元城（今河北大名）人。博学多闻，性沉退，不慕荣利。曾作玄居释，张华见而奇之。后王戎召皙为掾，转佐著作郎。复迁尚书郎。赵王伦为相国，请为记室。皙辞疾罢归，教授门徒。卒时，元城市里为之废业。门生故人，立碑墓侧。有集七卷，（《隋书经籍志》、《唐书志》作五卷）传于世。